Σταύρος Σαράφης

Ο **Σταύρος Σαράφης** (17 Ιανουαρίου 1950 – 13 Οκτωβρίου 2022) ήταν Έλληνας διεθνής ποδοσφαιριστής, ο οποίος αγωνιζόταν ως μέσος. Αγωνίστηκε σε ολόκληρη την ποδοσφαιρική του σταδιοδρομία με τον ΠΑΟΚ και όντας ο πρώτος σκόρερ στην ιστορία του συλλόγου με 169 τέρματα σε όλες τις διοργανώσεις και τέταρτος σε συμμετοχές με 433, είναι μια φυσιογνωμία απόλυτα ταυτισμένη με τους *ασπρόμαυρους του Βορρά*. Γνωστός στο χώρο του ελληνικού ποδοσφαίρου με το προσωνύμιο «*Καίσαρας*», υπήρξε ένας ποδοσφαιριστής με εξαιρετική ικανότητα στο ψηλό παιχνίδι και η αξία και το ήθος του κέρδισαν την αναγνώριση όλων των φιλάθλων του αθλήματος στη χώρα.

## Σταδιοδρομία
### Σε συλλογικό επίπεδο
Ο Σαράφης ξεκίνησε την καριέρα του από την Αναγέννηση Επανομής, σε εφηβική ηλικία. Στις 23 Νοεμβρίου 1966, όταν συμπλήρωσε τα 16 του χρόνια, κλήθηκε στην Εθνική Νέων. Το καλοκαίρι του 1967 σε ηλικία 17 ετών αποκτήθηκε από τον ΠΑΟΚ, ο οποίος έδωσε μάχη με τον συμπολίτη Άρη για την απόκτησή του. Στις 8 Οκτωβρίου 1967, έκανε το ντεμπούτο του στο πρωτάθλημα απέναντι στο Αιγάλεω (2–0) και στο 72ο λεπτό πέτυχε τέρμα με σουτ ανοίγοντας το δρόμο για τη νίκη. Με τον *Δικέφαλο του Βορρά* αγωνίστηκε για 14 χρόνια μέχρι το 1981, όταν και αποσύρθηκε από την ενεργό αγωνιστική δράση. Το καλοκαίρι του 1976, όταν το συμβόλαιο του ολοκληρωνόταν, ο πρόεδρος της ΑΕΚ, Λουκάς Μπάρλος, του προσέφερε 5 εκατομμύρια  δραχμές για να μετακινηθεί στον *Δικέφαλο του Νότου*. Ο Σαράφης αρνήθηκε την πρόταση και αποφάσισε να παραμείνει στον αγαπημένο του ΠΑΟΚ, παρότι ενημερώθηκε από τον πρόεδρο Γιώργο Παντελάκη ότι ο σύλλογος μπορούσε να του προσφέρει μόνο 1 εκατομμύριο δραχμές. Ο Σαράφης υπήρξε ένας χαρισματικός σκόρερ με εξαιρετική ικανότητα στις κεφαλιές και πέτυχε 136 τέρματα σε 358 συμμετοχές στην Α' Εθνική κατηγορία. Σημείωσε επίσης 26 τέρματα σε αγώνες Κυπέλλου και 7 τέρματα στις ευρωπαϊκές διοργανώσεις και με 169 τέρματα συνολικά, είναι ο πρώτος σκόρερ στην ιστορία του συλλόγου. Μαζί με τον Γιώργο Κούδα δημιούργησε ένα δίδυμο υψηλής ποδοσφαιρικής ποιότητας στην μεσαία γραμμή του ΠΑΟΚ την δεκαετία του 1970. Κατέκτησε ένα Πρωτάθλημα, την περίοδο 1975–76 και δύο Κύπελλα (1972 και 1974). 

Από τις πλέον αξιομνημόνευτες εμφανίσεις του υπήρξε αυτή με αντίπαλο τη Μίλαν στα προημιτελικά του Κυπέλλου Κυπελλούχων του 1973–74, όπου μετά από την ήττα στο Μιλάνο με 3–0 απέναντι στην μετέπειτα φιναλίστ, σημείωσε δύο γκολ στον επαναληπτικό αγώνα της 20ης Μαρτίου στο γήπεδο της Τούμπας, που δεν ήταν όμως αρκετά για την επικράτηση (2–2).

Μετά την αποχώρηση από την ενεργό αγωνιστική δράση, υπηρέτησε από διάφορα πόστα την ομάδα της Θεσσαλονίκης. Κατά καιρούς διετέλεσε υπηρεσιακός προπονητής της πρώτης ομάδας (1989, 1994, 1995 και 1999) και εργάστηκε για πολλά χρόνια στις ακαδημίες του συλλόγου.

### Διεθνής καριέρα
Με τη φανέλα της Εθνικής Ελλάδας πραγματοποίησε το ντεμπούτο του στον εκτός έδρας φιλικό αγώνα εναντίον της Αυστραλίας στις 19 Ιουλίου 1969. Μέχρι το 1977 κατέγραψε συνολικά 32 συμμετοχές και 7 τέρματα.

Κατέκτησε την 3η θέση στο Παγκόσμιο Κύπελλο Ποδοσφαίρου Ενόπλων 1972 με την Εθνική Ενόπλων. Επίσης αγωνίστηκε με την Εθνική Νέων στο ευρωπαϊκό πρωτάθλημα το 1968, καθώς και στην Εθνική Ελπίδων, με την οποία το 1969 κατέκτησε το Βαλκανικό Κύπελλο.

## Θάνατος
Στις 17 Σεπτεμβρίου 2022 υπέστη εγκεφαλικό επεισόδιο και απεβίωσε στις 13 Οκτωβρίου, σε ηλικία 72 ετών. Στην είδηση του θανάτου του, στο γήπεδο του ΠΑΟΚ, οι σημαίες ήταν μεσίστιες εις ένδειξη πένθους. Στις 14 Οκτωβρίου 2022, εψάλη η εξόδιος ακολουθία στην εκκλησία Παναγία Κοιμήσεως της Θεοτόκου στην Επανομή.

## Στατιστικά στοιχεία ανά περίοδο
### Με τον ΠΑΟΚ

### Με την Εθνική

## Τίτλοι - διακρίσεις
**[[ΠΑΟΚ (ποδόσφαιρο ανδρών)|ΠΑΟΚ]]**
*Πρωτάθλημα Ελλάδας (1): 1975–76
*Κύπελλο Ελλάδας (2): 1972, 1974
**Εθνική Ενόπλων**
*Παγκόσμιο Κύπελλο Ποδοσφαίρου Ενόπλων 1972: 3η θέση.
**Ατομικές**
* Πρώτος σκόρερ όλων των εποχών του ΠΑΟΚ σε όλες τις διοργανώσεις: 169 τέρματα.
* Πρώτος σκόρερ όλων των εποχών του ΠΑΟΚ στο Πρωτάθλημα: 136 τέρματα.

## Παραπομπές


## Εξωτερικοί σύνδεσμοι
*EU-football.info Ο Σταύρος Σαράφης με την Εθνική
*Το προφίλ του Σταύρου Σαράφη στο transfermarkt

Κατηγορία:Έλληνες ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Εθνικής Ελλάδας Κ19
Κατηγορία:Ποδοσφαιριστές Εθνικής Ελλάδας Κ21
Κατηγορία:Ποδοσφαιριστές Εθνικής Ελλάδος Ενόπλων
Κατηγορία:Ποδοσφαιριστές Αναγέννησης Επανομής
Κατηγορία:Ποδοσφαιριστές ΠΑΟΚ
Κατηγορία:Μέσοι ποδοσφαιριστές
Κατηγορία:Επιθετικοί ποδοσφαιριστές
Κατηγορία:Προπονητές Σούπερ Λιγκ Ελλάδας